মাশরাফিঃ এটা আসলে কঠিন হবে। একজনকে সেট করতে তাকে লম্বা সময় সুযোগ দিতে হয়। কিন্তু বাংলাদেশের মতো দেশে ২০টি ম্যাচ দূরে থাক, দুটির পর তিন নম্বর ম্যাচ খেলানোই কঠিন হয়ে যায়। মিডিয়ার চাপ আছে, বাইরের চাপ আছে। তাতে দুটি ম্যাচের পর সেই খেলোয়াড়ও বুঝে ফেলে যে তার দিন ঘনিয়ে এসেছে। তবু তাকেই এমন চাপ থেকে বেরিয়ে আসতে হবে। আর আমি মনে করি এখন যেহেতু সময় খুব বেশি নেই, তাই নতুন কাউকে না এনে পুরনোদের ওপরই আস্থা রাখা ভালো। তাদের মধ্য থেকেই কাউকে না কাউকে ফর্মে ফিরিয়ে আনতে হবে। ত্রিদেশীয় সিরিজের ফাইনাল ছাড়া এ বছর আমাদের আটটি ওয়ানডের সাতটিতেই খেলেছে বিজয় (এনামুল হক)। এর আগে লিটন খেলেছে, ইমরুল আর সৌম্যও খেলেছে। এদের কেউ যত দ্রুত ফর্মে ফিরবে, ততই দলের জন্য ভালো। এদের পাশাপাশি শান্ত (নাজমুল হোসেন) আছে। আমি চাই আয়ারল্যান্ডে ‘এ’ দলের হয়ে ভালো কিছু করুক শান্ত। এর বাইরে থেকে হুট করে কাউকে এনে বিশ্বকাপের জন্য তৈরি করা কঠিন। দারুণ ট্যালেন্টেড কেউ থাকলে ভিন্ন কথা। তবে আমার চোখে একেবারে নতুনদের মধ্যে এমন কাউকে চোখে পড়েনি। তো, তাদের আমি বলব কোচের সঙ্গে সবাই কথা বলে নিজের সমস্যাগুলো ঠিক করে ফেলুক। মানসিক সমস্যা থাকলে ওরা প্রয়োজনে মেডিটেশন করুক।